Il-Kummissjoni Ewropea laqgħet il-ftehim politiku tal-lum bejn il-Parlament Ewropew u l-Kunsill dwar il-ħolqien tal-ewwel “lista ekoloġika” fid-dinja – sistema ta' klassifikazzjoni għal attivitajiet ekonomiċi sostenibbli, jew tassonomija. Dan se joħloq lingwaġġ komuni li l-investituri jistgħu jużaw kullimkien meta jinvestu fi proġetti u attivitajiet ekonomiċi li għandhom impatt pożittiv sostanzjali fuq il-klima u l-ambjent. Se jgħin fiż-żieda tal-investimenti privati u pubbliċi biex tiġi ffinanzjata t-tranżizzjoni għal ekonomija ekoloġika u newtrali għall-klima, u jidderieġi mill-ġdid il-kapital lejn l-attivitajiet ekonomiċi u l-proġetti li huma verament sostenibbli. Dan il-ftehim politiku jenfasizza l-impenn tal-UE li timplimenta l-Ftehim ta' Pariġi u tilħaq in-newtralità klimatika sal-2050. Il-Viċi President Eżekuttiv tal-Kummissjoni, Valdis Dombrovskis, responsabbli għal Ekonomija għas-Servizz tan-Nies, qal: “Din il-parti mil-leġiżlazzjoni se ġġib bidla radikali f'termini tal-indirizzar tat-tibdil fil-klima, għax se tippermetti li jkun hemm fluss ta' biljuni fl-investimenti ekoloġiċi. Bis-saħħa ta' din il-lista ekoloġika, jew tassonomija, l-investituri u l-industrija se jkollhom definizzjoni ta' x'inhu “ekoloġiku” għall-ewwel darba, u dan se jagħti spinta reali lill-investimenti sostenibbli. Dan se jkun kruċjali biex il-Patt Ekoloġiku Ewropew isir realtà. Nirringrazzja lill-Parlament Ewropew, lill-Istati Membri, lill-Presidenza Finlandiża u lir-relaturi għan-negozjati b'saħħithom tagħhom, li wasslu għal dan il-kompromess.” Il-ftehim politiku tal-lum huwa parti mill-Pjan ta' Azzjoni tal-Kummissjoni dwar il-Finanzjament tat-Tkabbir Sostenibbli u huwa parti integrali mill-isforzi tal-Unjoni tas-Swieq Kapitali biex tgħaqqad il-finanzi mal-ħtiġijiet tal-ekonomija reali. Se jippermetti li l-investituri jkunu jafu b'mod ċar jekk investiment huwiex verament ekoloġiku jew le. Dan huwa estremament importanti sabiex il-kapital privat jiġi attivat għat-tranżizzjoni ekoloġika. Sfond S'issa, ma kien hemm l-ebda sistema ta' klassifikazzjoni komuni fil-livell globali jew tal-UE li tagħti definizzjoni ta' attivitajiet ekonomiċi “ambjentalment sostenibbli”. L-għan ta' din il-lista ekoloġika huwa li: Il-ftehim politiku tal-lum stabbilixxa qafas ġenerali għal dak li jista' jiġi klassifikat bħala “attività ekonomika ambjentalment sostenibbli”. B'mod speċjali, jistabbilixxi dan li ġej: Sitt objettivi ambjentali 1) Mitigazzjoni tat-Tibdil fil-Klima 2) Adattament għat-Tibdil fil-Klima 3) Użu Sostenibbli u Protezzjoni tal-Ilma u tar-Riżorsi Marini 4) Tranżizzjoni għal Ekonomija Ċirkolari 5) Prevenzjoni u Kontroll tat-Tniġġis 6) Protezzjoni u Restawr tal-Bijodiversità u tal-Ekosistemi Erba' rekwiżiti li l-attivitajiet ekonomiċi jridu jikkonformaw magħhom sabiex jikkwalifikaw 1) Jikkontribwixxu b'mod sostanzjali għal mill-inqas wieħed mis-sitt objettivi ambjentali msemmija hawn fuq; 2) Ma jkollhom l-ebda “dannu sinifikanti” għall-ebda wieħed mill-objettivi ambjentali; 3) Jikkonformaw ma' kriterji ta' skrinjar tekniċi robusti u bbażati fuq ix-xjenza; u, 4) Jikkonformaw ma' salvagwardji soċjali u ta' governanza minimi Il-ftehim tal-lum jistabbilixxi qafas ġenerali għal investiment ekoloġiku. Se tiġi vvalutata lista ta' attivitajiet ekonomiċi sostenibbli abbażi tar-rapport minn Grupp Espert Tekniku dwar il-Finanzi Sostenibbli u se tiġi żviluppata permezz ta' atti delegati. Għal aktar informazzjoni Memo Test tal-ftehim politiku Pjan ta' Azzjoni dwar Finanzi Sostenibbli Aktar informazzjoni dwar it-tkabbir sostenibbli